CELEX: 62010CA0619
Language: et
Date: 2012-09-06 00:00:00
Title: Kohtuasi C-619/10: Euroopa Kohtu (esimene koda) 6. septembri 2012 . aasta otsus (Augstākās tiesas Senāts’i — Läti eelotsusetaotlus) — Trade Agency Ltd versus Seramico Investments Ltd (Õigusalane koostöö tsiviilasjades — Määrus (EÜ) nr 44/2001 — Täitmine — Vaidlustamise alused — Menetluse algatamist käsitleva dokumendi teatavaks tegemata jätmine — Taotluse saanud kohtu teostatav kontroll — Ulatus — Tunnistuses sisalduva teabe väärtus — Avaliku korra rikkumine — Põhjendamata kohtuotsus)

27.10.2012   
            
            
               ET
            
            
               Euroopa Liidu Teataja
            
            
               C 331/3
            
         
      Euroopa Kohtu (esimene koda) 6. septembri 2012. aasta otsus (Augstākās tiesas Senāts’i — Läti eelotsusetaotlus) — Trade Agency Ltd versus Seramico Investments Ltd
      (Kohtuasi C-619/10) (1)
      
      (Õigusalane koostöö tsiviilasjades - Määrus (EÜ) nr 44/2001 - Täitmine - Vaidlustamise alused - Menetluse algatamist käsitleva dokumendi teatavaks tegemata jätmine - Taotluse saanud kohtu teostatav kontroll - Ulatus - Tunnistuses sisalduva teabe väärtus - Avaliku korra rikkumine - Põhjendamata kohtuotsus)
      (2012/C 331/05)
      Kohtumenetluse keel: läti
      
         Eelotsusetaotluse esitanud kohus
      
      Augstākās tiesas Senāts
      
         Põhikohtuasja pooled
      
      
         Hageja: Trade Agency Ltd
      
         Kostja: Seramico Investments Ltd
      
         Ese
      
      Eelotsusetaotlus — Augstākās tiesas Senāts — Nõukogu 22. detsembri 2000. aasta määruse (EÜ) nr 44/2001 kohtualluvuse ja kohtuotsuste täitmise kohta tsiviil- ja kaubandusasjades (EÜT L 12, lk 1; ELT eriväljaanne 19/04, lk 42) artikli 34 punktide 1 ja 2 tõlgendamine — Euroopa Liidu põhiõiguste harta artikli 47 tõlgendamine — Tunnustamisest keeldumise põhjused — Õigus tõhusale õiguskaitsevahendile — Kostja, kes kinnitab, et ta ei ole saanud ei menetluse alustamise teadet ega tagaseljaotsust — Kohtu, kellelt täitmist taotletakse, pädevus kontrollida, kas kostjat teavitati menetluse alustamisest, kui teavitamist kinnitab määruse artiklis 54 ette nähtud tunnistus — Päritoluliikmesriigi kohtu tagaseljaotsus, mis on tehtud nõude põhjendatust uurimata
      
         Resolutsioon
      
      
                  1.
               
               
                  Nõukogu 22. detsembri 2000. aasta määruse (EÜ) nr 44/2001 kohtualluvuse ja kohtuotsuste täitmise kohta tsiviil- ja kaubandusasjades artikli 34 punkti 2, millele viitab selle määruse artikli 45 lõige 1, koostoimes nimetatud määruse põhjendustega 16 ja 17, tuleb tõlgendada nii, et kui kostja esitab tagaseljaotsuse — mis on tehtud päritoluliikmesriigis ja millele on lisatud sama määruse artikli 54 kohaselt koostatud tunnistus — täitmismääruse peale kaebuse, väites, et ta ei ole saanud menetluse algatamist käsitlevat dokumenti, on seda kaebust lahendav selle liikmesriigi kohus, kus täitmist taotletakse, pädev kontrollima mainitud tunnistuses sisalduva teabe ja tõendite omavahelist vastavust.
               
            
                  2.
               
               
                  Määruse nr 44/2001 artikli 34 punkti 1, millele viitab selle määruse artikli 45 lõige 1, tuleb tõlgendada nii, et selle liikmesriigi kohus, kus täitmist taotletakse, ei või avaliku korra tingimuse alusel jätta täitmisele pööramata tagaseljaotsust, millega lahendatakse vaidluse sisu ja mis ei sisalda hinnangut nõude eseme ega selle aluse kohta ning milles ei esitata ühtki argumenti nõude sisulise põhjendatuse kohta, välja arvatud juhul, kui menetlust tervikuna hinnates ja kõiki olulisi asjaolusid arvestades ilmneb, et see kohtuotsus kahjustab ilmselgelt ja ülemäära kostja õigust õiglasele kohtulikule arutamisele, mis on sätestatud Euroopa Liidu põhiõiguste harta artikli 47 teises lõigus, kuna puudub võimalus seda kohtuotsust tõhusalt ja tegelikult vaidlustada.
               
            
         (1)  ELT C 72, 5.3.2011.